Tarybos sprendimas 2003/807/BUSP
2003 m. lapkričio 17 d.
iš dalies keičiantis Sprendimą 2002/842/BUSP dėl Bendrųjų veiksmų 2002/589/BUSP įgyvendinimo siekiant, kad Europos Sąjunga prisidėtų prie kovos su mažų ginklų ir lengvosios ginkluotės destabilizuojančiu kaupimu ir plitimu pietryčių Europoje, ir pratęsiantis jo taikymą
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 23 straipsnio 2 dalį,
atsižvelgdama į 2002 m. liepos 12 d. Tarybos Bendruosius veiksmus 2002/589/BUSP dėl Europos Sąjungos indėlio į kovą su mažų ginklų ir lengvosios ginkluotės destabilizuojančiu kaupimu ir plitimu [1], ypač į jų 6 straipsnį,
kadangi:
(1) Siekdama įgyvendinti Bendruosius veiksmus 2002/589/BUSP, 2002 m. spalio 21 d. Taryba priėmė Sprendimą 2002/842/BUSP [2] dėl Europos Sąjungos indėlio kovojant su mažų ginklų ir lengvosios ginkluotės destabilizuojančiu kaupimu ir plitimu pietryčių Europoje, kuris šiam tikslui numatė 200000 eurų.
(2) Kai kurie tikslai negalėjo būti pasiekti iki 2003 m. gruodžio 22 d., Sprendimo 2002/842/BUSP galiojimo pabaigos dienos, o kiti tikslai po minėtos dienos turėtų būti sujungti ir išplėsti.
(3) Komisija turėtų užtikrinti Europos Sąjungos indėlio į projektus tinkamą matomumą, taip pat ir atitinkamomis priemonėmis, kurias vykdo Jungtinių Tautų vystymo programa (UNDP).
(4) Todėl Sprendimas 2002/842/BUSP turėtų būti iš dalies pakeistas ir jo taikymas pratęstas,
NUSPRENDĖ:
1 straipsnis
Sprendimas 2002/842/BUSP iš dalie keičiamas taip:
1. Prie 1 straipsnio pridedama tokia dalis:
"4. Finansinis susitarimas, kuris turi būti sudarytas, numatys, kad Jungtinių Tautų vystymo programa užtikrina Europos Sąjungos indėlio į projektą matomumą, atitinkantį jo dydį."
2. 2 straipsnio 1 dalyje "200000" eurų finansinė orientacinė suma pakeičiama į "300000 eurų"; ši suma yra papildoma prie sumos, suteiktos prieš tai buvusiam sprendimui dėl šio veiksmo.
3. 4 straipsnio 1 dalyje antras sakinys pakeičiamas sakiniu "Jis netenka galios 2004 m. gruodžio 31 d."
2 straipsnis
Šis sprendimas įsigalioja 2003 m. gruodžio 23 d.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2003 m. lapkričio 17 d.